## Rješenje kojim Investicijskom društvu Partner kapital d.o.o., Zagreb, prestaje važiti dozvola za obavljanje poslova s vrijednosnim papirima

### NN 48/2009 (17.4.2009.), Rješenje kojim Investicijskom društvu Partner kapital d.o.o., Zagreb, prestaje važiti dozvola za obavljanje poslova s vrijednosnim papirima

HRVATSKA AGENCIJA ZA NADZOR FINANCIJSKIH USLUGA

1099

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članaka 19. stavak 1. točka 3. i 584. stavak 1. Zakona o tržištu kapitala (»Narodne novine« br. 88/08, 146/08), Uprava Hrvatske agencije za nadzor financijskih usluga, povodom zahtjeva investicijskog društva Partner kapital d.o.o., Zagreb, Vončinina 2, za oduzimanje dozvole za obavljanje poslova s vrijednosnim papirima, na sjednici održanoj 26. ožujka 2009. godine donijela je

RJEŠENJE

1. Investicijskom društvu Partner kapital d.o.o., Zagreb, Vončinina 2, prestaje važiti dozvola za obavljanje poslova s vrijednosnim papirima, izdana temeljem rješenja Komisije za vrijednosne papire Republike Hrvatske, klasa: UP/I-450-08/05-02/49, 12. travnja 2005. godine.

2. Dozvola za obavljanje poslova s vrijednosnim papirima izdana investicijskom društvu Partner kapital d.o.o., Zagreb, Vončinina 2, prestaje važiti s danom dostave ovog rješenja.

3. Ovo rješenje upisuje se u Registar investicijskih društava, koji vodi Hrvatska agencija za nadzor financijskih usluga, pod rednim brojem 99.

4. Ovo rješenje objavit će se u »Narodnim novinama«.

Obrazloženje

Komisija za vrijednosne papire Republike Hrvatske je rješenjem, klasa: UP/I-450-08/05-02/49, 12. travnja 2005. godine, investicijskom društvu Partner kapital d.o.o., Zagreb (dalje: Društvo) izdala dozvolu za obavljanje poslova s vrijednosnim papirima iz članka 34. točka 1. – 7. Zakona o tržištu vrijednosnih papira (»Narodne novine« br. 84/02 i 138/06, dalje: ZTVP).

Društvo je 28. srpnja 2008. godine (predmet klasa: UP/I-451-04/08-02/22) obavijestilo Hrvatsku agenciju za nadzor financijskih usluga (dalje: Agencija) da nakon ishođenja dozvola društvu Partner banka d.d., Zagreb, potrebnih za obavljanje poslova s vrijednosnim papirima, sukladno odredbama ZTVP-a, Društvo će prestati obavljati poslove za koje mu je izdana dozvola i uputiti Agenciji zahtjev za oduzimanje iste.

U podnesku zaprimljenom 20. ožujka 2009. godine, Društvo je obavijestilo Agenciju da s obzirom da su ispunjeni svi preduvjeti da društvo Partner banka d.d., Zagreb, započne obavljati poslove za koje mu je rješenjem Agencije, klasa: UP/I-451-04/08-03/22, 16. listopada 2008. godine izdana dozvola, podnosi Agenciji zahtjev za oduzimanje predmetne dozvole.

U provedenom postupku utvrđeno je da je Društvo s društvom Partner banka d.d. i društvom Središnje klirinško depozitarno društvo d.d., Zagreb, izvršilo prijenos prava i obveza iz ugovora o obavljanju brokerskih poslova i riješilo status klijenata Društva.

Brokerska društva koja na dan stupanja na snagu Zakona o tržištu kapitala (dalje: ZTK), imaju dozvolu za obavljanje poslova s vrijednosnim papirima upisanih u sudski registar, nastavljaju poslovati kao investicijska društva prema ovom Zakonu na temelju postojeće dozvole, na način propisan odredbom članka 584. stavak 1. ZTK-a.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja Agencije.

Slijedom izloženog, Agencija je temeljem prethodno navedene odredbe ZTK-a, odlučila kao u točki 1. i 2. izrijeke ovog rješenja.

Prestanak važenja dozvole za obavljanje svih poslova s vrijednosnim papirima i brisanje Društva provest će se u Registru investicijskih društava u kojem je Društvo upisano pod rednim brojem 99.

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-02/2

Urbroj: 326-111/09-3

Zagreb, 26. ožujka 2009.

Član Uprave
Ivo Šulenta, v. r.

Rješenje, NN 48/2009-1099